រដ្ឋាភិបាល​កម្ពុជា​បណ្តេញ​សកម្មជន​ការពារ​បរិស្ថាន​ចេញ​ពី​ប្រទេស
ប៉ូលីស​ក្រសួង​មហាផ្ទៃ​បាន​ឃាត់​ខ្លួន​សកម្មជន​ការពារ​បរិស្ថាន​តំបន់​អារ៉ែង​លោក​Alex Gonzalez Davidson ​នៅ​រសៀល​ថ្ងៃ​ច័ន្ទ​នេះ​ក្រោយ​ពី​ទិដ្ឋាការ​របស់​លោក​ផុត​សុពល​ភាព​បាន​ចំនួន​បី​ថ្ងៃ។
ភ្នំពេញ — សកម្មជនការពារបរិស្ថានតំបន់អារ៉ែង ជនជាតិអេស្ប៉ាញ ត្រូវបានបណ្តេញចេញពីប្រទេសកម្ពុជានៅយប់ថ្ងៃច័ន្ទនេះ ក្រោយពីត្រូវចាប់ខ្លួននៅក្នុងច័ន្ទនេះដែរ។ ការចាប់ខ្លួននេះធ្វើឡើងប៉ុន្មានម៉ោងក្រោយពីមានបញ្ជាពីលោកនាយករដ្ឋមន្ត្រីហ៊ុន សែន។ ប៉ូលីសក្រសួងមហាផ្ទៃបានឃាត់ខ្លួនសកម្មជនការពារបរិស្ថានតំបន់អារ៉ែងលោកAlex Gonzalez Davidson នៅរសៀលថ្ងៃច័ន្ទនេះក្រោយពីទិដ្ឋាការរបស់លោកផុតសុពលភាពបានចំនួនបីថ្ងៃ។ លោកនាយឧត្តមសេនីយ៍ ខៀវ សុភ័គ អ្នកនាំពាក្យក្រសួងមហាផ្ទៃមានប្រសាសន៍ថាសកម្មជនបរិស្ថានរូបនេះអាចនឹងត្រូវបញ្ជូនចេញពីប្រទេសកម្ពុជានៅថ្ងៃដដែលនេះ។ «យើងបានប្រើប្រាស់វិធានការរដ្ឋបាល វិធានការពីនោះច្រើនហើយ។ នេះគឺជាការអនុវត្តច្បាប់របស់ប្រទេសមួយដែលមានអធិបតេយ្យភាព ដែលមានមោទនភាពទឹកដី ហើយដូចបណ្តាប្រទេសផ្សេងៗចឹងមិនចំពោះអ្នកណាមានឋានៈអ្វីទេកាលណាផុតទិដ្ឋាការហើយត្រូវតែចេញ (ពីប្រទេសស្នាក់នៅ)។» លោក Alex Gonzalez Davidson ប្រធានអង្គការមាតាធម្មជាតិត្រូវចាប់ខ្លួននៅក្នុងភោជនីយដ្ឋានមួយ ក្បែរមាត់ទន្លេ ម្តុំផ្សារចាស់ ខ័ណ្ឌដូនពេញ។ លោកត្រូវបញ្ជូនខ្លួនភ្លាមៗទៅកាន់នាយកដ្ឋានអន្តោប្រវេសន៍នៃក្រសួងមហាផ្ទៃដែលមានទីតាំងនៅមុខអាកាសយានដ្ឋានអន្តរជាតិក្រុងភ្នំពេញ។ ការចាប់ខ្លួនសកម្មជនបរិស្ថានរូបនេះធ្វើឡើងប៉ុន្មានម៉ោងប៉ុណ្ណោះក្រោយពីលោកនាយករដ្ឋមន្ត្រីហ៊ុន សែន ប្រតិកម្មដោយមិនបញ្ចេញឈ្មោះចំៗលើលោកអាឡិកនិងប្រតិកម្មចំពោះការស្វែងរកអន្តរាគមរបស់គណបក្សជំទាស់រួមទាំងប្រតិកម្មរបស់សង្គមស៊ីវិលដើម្បីគាំពារឲ្យលោកអាឡិកអាចបន្តស្នាក់នៅកម្ពុជាបន្តទៀត។ ការបញ្ចេញប្រតិកម្មរបស់ប្រមុខរដ្ឋាភិបាលដែលទំនងជាបង្កប់ដោយការដាក់បញ្ជាផងដែរ។ «ក្រសួងមហាផ្ទៃគេទន់ភ្លន់អស់ប៉ុណ្ណឹងហើយ។ ដូច្នេះយើងចេញ(ពីប្រទសកម្ពុជា)សិនទៅរួចហើយចំត្រឡប់មកវិញ។ មានទៅទាស់ខុសអី។ ចាំបាច់បង្កើតឲ្យមានស្ថានភាពបែបនេះធ្វើអ្វី? ស្ថានភាពបែបនេះគឺបានសេចក្តីថាកាលណាគេបណ្តេញចេញហើយត្រូវចូលក្នុងបញ្ជីខ្មៅគឺចប់ហើយ។ ឯកឧត្តម ស ខេង មុខជាធ្វើភារកិច្ចរបស់គាត់ហើយ។ តាមដឹង។» លោកAlex Gonzalez Davidson ជាជនជាតិអេស្ប៉ាញ ដែលនិយាយភាសាខ្មែរយ៉ាងស្ទាត់ជំនាញ។ ក្រសួងមហាផ្ទៃរបស់ប្រទេសកម្ពុជាបានបដិសេធផ្តល់ទិដ្ឋាការថ្មីដល់រូបលោកនៅពេលដែលទិដ្ឋាការចាស់របស់លោកផុតកំណត់នៅថ្ងៃទី២០ខែកុម្ភៈ។ ហើយការបដិសេធនេះក្រោយពីលោកដឹកនាំឲ្យមានការប្រឆាំងតវ៉ាទល់នឹងការសាងសង់ទំនប់វារីអគ្គិសនីនៅស្ទឹងអារ៉ែងដែលវិនិយោគដោយក្រុមហ៊ុន Sinohydro របស់ប្រទេសចិន។ លោក អាឡិក បានមករស់នៅប្រទេសកម្ពុជាអស់រយៈពេល១២ឆ្នាំហើយ។ លោកបានធ្វើសកម្មភាពជាច្រើនដើម្បីការពារតំបន់អារ៉ែងដែលលោកអះអាងថា គឺជាជង្រុកធនធានធម្មជាតិនិងជីវចម្រុះធំបំផុតចុងក្រោយគេនៅតំបន់អាស៊ី។ អ្នកបរិស្ថានរូបនេះមិនព្រមចាកចេញពីប្រទេសកម្ពុជាដោយបានដាក់ការខ្លួនជាជនជាតិខ្មែរនិងដើម្បីការគាំទ្រដល់ការការពារធនធានធម្មជាតិនៅតំបន់អារ៉ែង។ លោក អំ សំអាត ប្រធានគ្រប់គ្រងបច្ចេកទេសស៊ើបអង្កេតរបស់អង្គការការពារសិទ្ធិមនុស្សលីកាដូ បានសម្តែងការសោកស្តាយចំពោះការចាប់ខ្លួនសកម្មជនតំបន់អារ៉េងរូបនេះ។ «យើងមានការសោកស្តាយខ្លាំងណាស់ចំពោះការចាប់ខ្លួនអាឡិកនេះ។» យោងតាមលោកនាយឧត្តមសេនីយ៍ ខៀវ សុភគ័ អ្នកនាំពាក្យក្រសួងមហាផ្ទៃ លោក Alex Gonzalez Davidson ប្រហែលជាមិនអាចវិលត្រឡប់មកកាន់ប្រទេសកម្ពុជាវិញបានទេដោយសារតែកម្ពុជានឹងដាក់រូបលោកក្នុងបញ្ជីខ្មៅ។ សូមបញ្ជាក់ថា ក្នុងការចាប់ខ្លួននេះសហការីម្នាក់របស់លោកអាឡិកក៏ត្រូវនាំខ្លួនទៅកាន់នាយកដ្ឋានជនអន្តោប្រវេសន៍ផងដែរ៕